
Városi versenyképesség értelmezése az önként és kötelezően vállalt önkormányzati feladatok tükrében

A versenyképesség definíciója lényegében véve egy gyűjtőfogalom, melynek szakirodalmi feldolgozottsága mind nemzetközi, mind hazai szinten széles spektrumon mozog. Azonban az idő előrehaladtával és a világ globalizációs folyamatainak kiterjedésével változik, illetve az azt kutató szakértő diszciplináris megközelítésétől is függ. Éppen ezért nem volt tisztünk a városi versenyképesség teljes mértékű szakirodalmi feltérképezése, így a szakanyagok feldolgozása mellett, elsődlegesen kvantitatív módszert alkalmaztunk. Kutatómunkánk során azzal szembesültünk, hogy az önkormányzati költségvetést e tekintetben tematizáló vizsgálódás szakirodalmi lefedettsége nem széleskörű, továbbá a magyar adatszolgáltatás töredezett, nem egységes. Munkánk folyamán a KSH adataiból dolgoztunk, valamint az önkormányzatoktól bekért költségvetéseket vizsgáltuk és helyeztük regionális értelmezési keretbe. Ez utóbbit Lengyel Imre munkássága nyomán ragadtuk meg: az általa megalkotott piramismodell csúcsában szereplő célból (életminőség, életszínvonal) indultunk ki.
Dolgozatunk fő témája a HÉTFA Kutatóintézet által felállított élhetőségi rangsor 1-10. helyezett között elhelyezkedő négy magyarországi járásszékhely versenyképességi vizsgálata az önként vállalt és kötelező önkormányzati feladatok fényében. A tanulmányt 2020-ban publikálták, 2018-as Járásszékhely monitor címmel. Célunk volt választ adni arra a kérdésre, hogy lehet-e az imént ismertetett költségvetési vállalásokból, illetve az adott város Integrált Településfejlesztési Stratégiája/Integrált Városfejlesztési Stratégiája alapján következtetéseket levonni a település társadalmi-gazdasági versenyképességére vonatkozóan? Ezzel azt az összefüggést kívántuk megvizsgálni, amely utalhat arra, hogy az önkormányzat által elfogadott célok manifesztálódnak a pénzügyi eszközök elköltésében. Esettanulmányunk fókuszában Szentendre, Gödöllő, Paks és Tiszaújváros álltak.
A saját versenyképességi mutatónk alapján a sorrend a HÉTFA Járásszékhely Monitorához képest szignifikáns eltérés volt detektálható. Arra jutottunk tehát, hogy az önként vállalt feladatok vizsgálata szükséges, de nem elégséges feltétele lehet a versenyképességi vizsgálatoknak. Mindent összevetve, az eredetileg kiindulópontként használt Lengyel-féle piramismodellben nem a csúcsban, hanem annak alján, a sikerességi faktorok között helyezhető el a városi versenyképesség értelmezése az önként vállalt és kötelező önkormányzati feladatok tükrében.



